*VEGA præsenterer*

**Popstjernen Fletcher omstøder forliste forhold til musikalsk momentum**

*Den 18. marts hjælper Fletchers power-pop alle i Lille VEGA, som har brug for at danse udmattende hjertesorger af sig.*

Med den uforskammet fængende popbanger ”Undrunk” har Fletcher skabt en hymne til alle med en ekskæreste, der bliver ved med at spøge. Den amerikanske hitmager kalder kærlighed for en afhængighed, hvilket går perfekt i spænd med musikken, der er vanedannede.

Sangen er at finde på hendes nye ep, *You Ruined New York City For Me*, som hun beskriver som ren terapi, spækket med sange revet ud af dagbogen. Den velstøbte ep er det første officielle projekt, efter hun signede med Capitol Records, så alt tyder på, at hun er landet på den rigtige hylde.

Fletcher identificerer sig selv som en del af LGBTQ-miljøet og er stolt af at repræsentere queer-ungdommen. *”I think growing up as a little girl, I never felt represented by an artist. Looking to all of the other female pop stars that existed, I never really saw myself, and I have always said, I need to be the artist that I needed as a little girl”,* fortæller hun i et interview med Billboard.

Den unge sangerinde har udnævnt Lorde som sin største inspiration, hvilket ”Undrunk” vidner om, hvor produceren Malay, der både har produceret for Lorde og Frank Ocean, bidrager med sine genistreger. Singlen landede i Top 20 blandt Billboard’s Pop Songs.

”War Paint” var hendes første virale hit, der blev begyndelsen på ep’en *Finding Fletcher*. Herefter udkom ”You Should Talk” og ”I Believe You”, hvor sidstnævnte er inspireret af #MeToo-bølgen.

**Fakta om koncerten:**

Fletcher (US)

Mandag d. 18. marts kl. 20.00

Lille VEGA, Enghavevej 40, 1674 København V

Billetpris 185 kr. + gebyr

Billetsalget starter fredag d. 13. december kl. 10.00 via vega.dk og Ticketmaster.